આખું જીવન સ્ત્રી,પુત્ર-મિત્ર-આદિ લોકોમાં આસક્તિ વડે જ પસાર થઇ ગયું,પણ,સંસાર-રૂપી સમુદ્ર તરી શકાયો નહિ.પ્રતિદિન ભય ઉત્પન્ન કરનારી ભોગોની આશા પ્રબળ થવા માંડી અને મેં લક્ષ્મી મેળવવા માટે અનેક ચિંતાઓ કરીને મોટોમોટી આપદાઓ સહન કરી છે.આ લક્ષ્મી,પણ વારંવાર લાલચમાં નાખી,છેતરીને અનેક પ્રકારના દુઃખો પેદા કરાવે-તેવી અતિ ક્રૂર છે.મારુ ચિત્ત આશાઓ-રૂપી અનેક તરંગોથી ડહોળાયેલું છે અને તે ચોતરફ દોડ્યા કરે છે,તો પણ કશા અર્થને પ્રાપ્ત થતું નથી.તે કદી તૃપ્ત થતું નથી અને મહા અભાગિયું છે.